Il-Prim Awla tal-Qorti Ċivili ordnat lil Daniel Mercieca minn Ħ’Attard iħallas mal-€34,000 ekwivalenti għal tliet kilogrammi deheb li huwa kien seraq minn żewġ linji ta’ produzzjoni meta kien jaħdem fil-fabbrika bħala Manager. L-Imħallef Anthony Ellul ma laqax talba tal-kumpanija SGS, illum ST Microelectonics, peress li t-talba tagħha kienet ta’ €120,000. Mercieca ammetta li kien seraq ammont ta’ deheb imma mhux fl-ammont li kienet qed tgħid il-kumpanija. Mill-provi rriżulta li dan kien jittieħed id-dar minn Mercieca. Biex waslet għall-konklużjoni tagħha l-Qorti, qagħdet fuq diversi xhieda tal-fabbrika li kienu jaqgħu taħt iż-żewġ linji ta’ produzzjoni ta’ Mercieca. Mill-provi rriżulta li s-serq kien beda jsir fl-2002 u dam għaddej għal 78 ġimgħa – bejn Jannar 2002 sa Settembru 2004. Id-deheb kien jintuża bħala materja prima fil-linji tal-produzzjoni tal-fabbrika.